CELEX: 32011D0517(01)
Language: et
Date: 2011-05-16 00:00:00
Title: Komisjoni otsus, 16. mai 2011 , millega luuakse foorum teabevahetuseks vastavalt direktiivi 2010/75/EL (tööstusheidete kohta) artiklile 13

17.5.2011   
            
            
               ET
            
            
               Euroopa Liidu Teataja
            
            
               C 146/3
            
         KOMISJONI OTSUS,
   16. mai 2011,
   millega luuakse foorum teabevahetuseks vastavalt direktiivi 2010/75/EL (tööstusheidete kohta) artiklile 13
   2011/C 146/03
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse direktiivi 2010/75/EL tööstusheidete kohta (saastuse kompleksne vältimine ja kontroll) (uuesti sõnastatud) (1) (edaspidi „direktiiv”), eriti selle artikli 13 lõiget 3,
   ning arvestades järgmist:
   
               (1)
            
            
               Direktiivi artikli 13 lõikes 1 on nõutud, et komisjon korraldab liikmesriikide, asjaomaste tööstusharude, keskkonnakaitset edendavate valitsusväliste organisatsioonide ja komisjoni vahel.
            
         
               (2)
            
            
               Direktiivi artikli 13 lõikes 3 on nõutud, et komisjon loob ja kutsub korrapäraselt kokku foorumi, mis koosneb liikmesriikide, asjaomaste tööstusharude ja keskkonnakaitset edendavate valitsusväliste organisatsioonide esindajatest ja et komisjon taotleb foorumi arvamust selle artikliga ette nähtud teabevahetuse praktilise korra kohta.
            
         
               (3)
            
            
               Direktiivi artikli 13 lõikes 4 on nõutud, et komisjonile esitatakse ja komisjon teeb avalikult kättesaadavaks foorumi arvamuse PVT-viitedokumentide kavandatava sisu kohta.
            
         
               (4)
            
            
               Seepärast on vaja luua foorum ning määrata kindlaks selle ülesanded ja struktuur.
            
         
               (5)
            
            
               Foorum peaks esitama oma arvamuse teabevahetuse praktilise korra ning PVT-viitedokumentide kavandatava sisu kohta.
            
         
               (6)
            
            
               Foorumi koosseisus peaksid olema liikmesriigid, rahvusvahelised organisatsioonid, kes esindavad tööstusharusid, mille tegevus on hõlmatud direktiivi I lisaga, ja keskkonnakaitset edendavad valitsusvälised organisatsioonid.
            
         
               (7)
            
            
               Foorumi liikmete jaoks tuleks ette näha teabe avaldamise eeskirjad.
            
         
               (8)
            
            
               Liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta) (2),
            
         ON VASTU VÕTNUD JÄRGMISE OTSUSE:
   Artikkel 1
   Reguleerimisese
   Käesolevaga luuakse foorum teabevahetuse edendamiseks vastavalt direktiivi artikli 13 lõikele 3.
   Artikkel 2
   Ülesanded
   Foorumi ülesanded on:
   
               a)
            
            
               esitada arvamus teabevahetuse praktilise korra kohta vastavalt direktiivi artikli 13 lõike 1 teisele lõigule;
            
         
               b)
            
            
               esitada arvamus PVT-viitedokumentide kavandatava sisu kohta vastavalt direktiivi artikli 13 lõikele 4.
            
         Artikkel 3
   Konsulteerimine
   Komisjon võib foorumiga konsulteerida mis tahes küsimustes, mis on seotud direktiivi artikliga 13 või direktiivi artikli 3 lõikes 10 määratletud parima võimaliku tehnikaga (PVT).
   Artikkel 4
   Liikmesus ja liikmeks saamine
   1.   Foorumi liikmeteks on liikmesriigid, rahvusvahelised organisatsioonid, kes esindavad tööstusharusid, mille tegevus on hõlmatud direktiivi I lisaga, ja keskkonnakaitset edendavad valitsusvälised organisatsioonid. Need organisatsioonid on vastuvõetaval määral Euroopas esindatud.
   2.   Komisjoni eksperdirühma „Tööstusheitealaste õigusaktide kohast parimat võimalikku tehnikat käsitleva teabevahetuse foorum” (E00466) liikmed loetakse automaatselt foorumi liikmeteks.
   3.   Keskkonna peadirektoraadi peadirektor nimetab sellised uued liikmed, kes ei ole liikmesriigid.
   4.   Liikmed, kes ei suuda enam foorumi aruteludele tõhusalt kaasa aidata, kes astuvad tagasi või kes ei täida aluslepingu artiklis 339 sätestatud tingimusi, võidakse asendada.
   5.   Liikmesorganisatsioonide nimed avaldatakse registris. Liikmesriikide esindajate nimed võib avaldada registris.
   6.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Foorumi esimees on komisjon.
   2.   Kokkuleppel komisjoniga võib foorum luua alarühmi, kes tegelevad konkreetsete küsimustega foorumi poolt antud volituste alusel. Sellised alarühmad lõpetavad tegevuse kohe, kui nende ülesanded on täidetud. Alarühma esimees on komisjon. Alarühma esimees annab aru foorumile.
   3.   EMP riikide esindajad kutsutakse foorumi koosolekutest osa võtma kooskõlas EMP protokolliga.
   4.   Ühinevate riikide esindajaid kutsutakse foorumi koosolekutel osalema alates ühinemislepingu allakirjutamisest.
   5.   Esimees võib kutsuda foorumi töös ajutiselt osalema väliseksperte, kellel on spetsiifiline pädevus foorumi või alarühma päevakorraküsimuses. Lisaks võib esimees anda vaatleja staatuse üksikisikutele, eksperdirühmade horisontaalsete eeskirjade eeskirja 8 lõikes 3 määratletud organisatsioonidele (3) ja kandidaatriikidele.
   6.   Foorumi liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust ning ka komisjoni otsuse 2001/844/EÜ, ESTÜ, Euratom (4) lisas sätestatud komisjoni turvaeeskirju seoses ELi salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   7.   Foorumi ja selle alarühmade koosolekud peetakse komisjoni ruumides. Komisjon tagab sekretariaaditeenused.
   8.   Foorum võtab eksperdirühmade standardtöökorra alusel liikmete lihthäälteenamusega vastu oma töökorra.
   9.   Komisjon avaldab foorumi tegevuse kohta asjakohast teavet kas registri kaudu või registrist selleks ettenähtud veebisaidile viitava lingi kaudu.
   Artikkel 6
   Koosolekutega seotud kulud
   1.   Foorumi töös osalejatele ei maksta osutatud teenuste eest tasu.
   2.   Komisjon võib hüvitada sõidukulud, mis osalejatel foorumi tegevuses osalemiseks kanda tuleb. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
   
      Brüssel, 16. mai 2011
      
         
            Komisjoni nimel
         
         
            komisjoni liige
         
         Janez POTOČNIK
      
   
   
      (1)  ELT L 334, 17.12.2010, lk 17.
   
      (2)  EÜT L 8, 12.1.2001, lk 1.
   
      (3)  K(2010) 7649 (lõplik).
   
      (4)  Komisjoni otsus 29. november 2001, millega muudetakse komisjoni kodukorda (EÜT L 317, 3.12.2001, lk 1).